Limbang kembali jadi zon kuning
ZARINA ABDULLAH KUCHING: Limbang dikategorikan sebagai zon kuning sekali lagi setelah satu
kes positif dikesan di daerah itu, yang mana merupakan satu daripada lapan kes
positif Covid-19 baharu yang dicatatkan di Sarawak, semalam. Timbalan Ketua Menteri Datuk Amar Douglas Uggah Embas berkata, setakat
semalam Sarawak merekodkan sebanyak 496 kes sejak yang pertama dilaporkan pada
13 Mac lalu. “Beberapa hari dahulu kita telah mengumumkan Limbang sebagai kawasan hijau
kerana tiada kes positif dalam tempoh 14 hari, sekarang ia bertukar kembali
kepada zon kuning kerana terdapat satu kes positif itu. “Sementara itu, Sarawak hari ini merekodkan lapan kes positif Covid-19
baharu dengan empat kes di Daerah Kuching, tiga kes dari Daerah Samarahan dan
satu kes dari Daerah Limbang, manakala daerah-daerah lain tiada kes
dilaporkan,” katanya pada sidang media harian kemaskini perkembangan Covid-19
di sini, semalam. Menurut Uggah, pesakit dari Limbang itu telah melawat ke Brunei, dan
sekembalinya dari negara itu, beliau telah di kuarantin dan disaring pada hari
ke-10 dan didapati positif wabak itu. “Kes di Limbang ini adalah bukti betapa penting dasar kuarantin perlu
dilaksanakan dan ia adalah operasi prosedur standard (SOP) Sarawak, yang mana
rakyat kembali dari luar negara akan dikuarantin selama 14 hari.   “Bayangkan jika beliau tidak dikuarantin, dan bebas bergerak di sekitar
Limbang, kontak rapat dan kontak kasual mungkin dijangkiti, jadi saya berharap
orang ramai menghargai kenapa kita perlu melaksanakan kuarantin untuk
sesetengah kategori bagi rakyat yang kembali ke Sarawak,” jelasnya. Tambah Uggah, terdapat satu penambahan kes melibatkan Petugas Kesihatan
Kuching yang telah disahkan positif Covid-19. Manakala bagi kes pecahan kluster lapan yang positif itu, Uggah berkata
Kluster Persidangan Kuching empat kes, dua kes dari kluster-kluster kecil, satu
kes sporadik dan satu kes masih dalam siasatan. Mengulas mengenai berita baik, Uggah berkata sebanyak 11 kes telah sembuh
dan discaj dari hospital semalam dengan enam kes adalah dari Hospital Umum
Sarawak, empat kes adalah dari Hospital Miri dan satu kes dari Hospital Sibu. 
See author's posts
